
Facebook görögkatolikus szemüvegen keresztül – Avagy a vallásos facebook használat motivációit befolyásoló tényezők vizsgálata magyar görögkatolikusok körében

A dolgozat témája a vallásos közöségi média használat mögött rejlő motivációk feltárása. A dolgozat kutatási kérdése, hogy milyen tényezők befolyásolják a vallásos Facebook használat motivációit a magyar görögkatolikusok körében. A dolgozat a vizsgált kérdés megválaszolásához kevert módszertant alkalmaz. Elsőként egy kvalitatív előkutatást végez, melynek fókuszában az áll, hogy milyen motivációs faktorok azonosíthatóak a vallásos Facebook használat mögött. Az előkutatás eredménye megerősítette, valamint kiegészítette az eddigi szakirodalmi eredményekben található motivációs tényezőket, amely alapján a következő öt komponenssel dolgozik tovább: a térítés, a vallásos információszerzés, a spirituális feltöltődés, a szórakozás, valamint a kisebbségi létből fakadó tényező. Ezt követően a kvantitatív módszertan során lineáris regressziós becslést végez, melyhez az adatokat kérdőívezés segítségével gyűjti össze. A dolgozat azzal a hipotézisekkel él, hogy az öt motivációs tényezőre a következő prediktor változók vannak szignifikáns hatással: Facebook használat gyakoriság, Facebook használat intenzitás, lakóhely, vallásosság mértéke, közönség percepciója, tehát öt hipotézist fogalmaz meg a dolgozat. A hipotézisek tesztelése öt többszörös lineáris modell segítségével zajlott, ezek eredményeképpen z öt hipotézisből egy került elfogadásra, ami a vallásos Facebook használat intenzitására vonatkozik. A vallásos Facebook használat szignifikánsan növelte a motivációs tényezők értékeit. A kutatás a többi hipotézist elvetette. A dolgozat relevanciáját adja az egyre inkább mediatizálódó világ, így a kutatás eredményei által a vallás digitalizációjának mélyebb megértését segíti.



